CELEX: 32017R0110
Language: ro
Date: 2017-01-23 00:00:00
Title: Regulamentul (UE) 2017/110 al Comisiei din 23 ianuarie 2017 de modificare a anexelor IV și X la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (Text cu relevanță pentru SEE. )

24.1.2017   
            
            
               RO
            
            
               Jurnalul Oficial al Uniunii Europene
            
            
               L 18/42
            
         REGULAMENTUL (UE) 2017/110 AL COMISIEI
   din 23 ianuarie 2017
   de modificare a anexelor IV și X la Regulamentul (CE) nr. 999/2001 al Parlamentului European și al Consiliului de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 23 primul paragraf,
   întrucât:
   
               (1)
            
            
               Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST-uri) la animale. El se aplică producției și introducerii pe piață a animalelor vii și a produselor de origine animală și, în anumite cazuri specifice, exportului acestora.
            
         
               (2)
            
            
               Articolul 7 alineatul (1) din Regulamentul (CE) nr. 999/2001 interzice hrănirea rumegătoarelor cu proteine derivate de la animale, iar capitolul I din anexa IV la respectivul regulament extinde această interdicție. Capitolul II din anexa respectivă stabilește o serie de derogări de la interdicția menționată. Litera (b) punctul (ii) din capitolul II al anexei IV la Regulamentul (CE) nr. 999/2001 prevede că interdicția nu se aplică hrănirii animalelor de fermă nerumegătoare cu făină de pește și cu hrană combinată pentru animale care conține făină de pește, care sunt produse, introduse pe piață și utilizate în conformitate cu anexa IV capitolul III și cu condițiile specifice stabilite în secțiunea A a capitolului IV din anexa respectivă. În plus, litera (d) din capitolul II al anexei IV la Regulamentul (CE) nr. 999/2001 prevede că interdicția nu se aplică hrănirii rumegătoarelor neînțărcate cu înlocuitori de lapte care conțin făină de pește și care sunt produși, introduși pe piață și utilizați în conformitate cu condițiile specifice stabilite în secțiunea E a capitolului IV din anexa respectivă.
            
         
               (3)
            
            
               Litera (a) a secțiunii A din capitolul IV al anexei IV la Regulamentul (CE) nr. 999/2001 prevede că făina de pește trebuie să fie produsă în unități de prelucrare dedicate exclusiv fabricării de produse derivate de la animale acvatice, cu excepția mamiferelor marine. Litera (a) a secțiunii E din capitolul respectiv prevede că făina de pește utilizată în înlocuitorii de lapte pentru hrănirea rumegătoarelor neînțărcate trebuie să fie produsă în unități de prelucrare dedicate exclusiv fabricării de produse derivate de la animale acvatice și că ea trebuie să respecte condițiile generale stabilite în capitolul III.
            
         
               (4)
            
            
               Punctul 1 litera (e) punctul (ii) din anexa I la Regulamentul (CE) nr. 999/2001 definește „animalele acvatice” prin trimitere la definiția de la articolul 3 alineatul (1) litera (e) din Directiva 2006/88/CE a Consiliului (2) ca (i) pești aparținând superclasei Agnatha și claselor Chondrichthyes și Osteichthyes, (ii) moluște aparținând phylum-ului Mollusca și (iii) crustacee aparținând subphylum-ului Crustacea.
            
         
               (5)
            
            
               Prin urmare, întrucât definiția „animalelor acvatice” stabilită în anexa I la Regulamentul (CE) nr. 999/2001 nu cuprinde alte nevertebrate decât moluștele și crustaceele, cerințele de la litera (a) din secțiunea A și de la litera (a) din secțiunea E a capitolului IV din anexa IV la regulamentul respectiv nu permit utilizarea pentru producția de făină de pește a stelelor de mare sălbatice și a altor nevertebrate acvatice de crescătorie decât moluștele și crustaceele. Deoarece utilizarea în hrana pentru animale destinată nerumegătoarelor a hranei produse din stele de mare sălbatice și din alte nevertebrate acvatice de crescătorie decât moluștele și crustaceele nu reprezintă un risc mai mare de transmitere a EST-urilor decât utilizarea făinii de pește în astfel de hrană pentru animale, cerințele de la litera (a) din secțiunea A și de la litera (a) din secțiunea E a capitolului IV din anexa IV la Regulamentul (CE) nr. 999/2001 ar trebui modificate pentru a adăuga posibilitatea utilizării pentru producția de făină de pește a stelelor de mare sau a altor nevertebrate acvatice de crescătorie decât moluștele și crustaceele.
            
         
               (6)
            
            
               În vederea protejării mediului, utilizarea stelelor de mare sălbatice pentru producția de făină de pește ar trebui să se limiteze la cazurile în care stelele de mare se înmulțesc și reprezintă o amenințare pentru o zonă de producție prin acvacultură. Prin urmare, cerințele de la litera (a) din secțiunea A și de la litera (a) din secțiunea E a capitolului IV din anexa IV la Regulamentul (CE) nr. 999/2001 ar trebui să vizeze doar stelele de mare recoltate într-o zonă de producție a moluștelor.
            
         
               (7)
            
            
               Prin urmare, anexa IV la Regulamentul (CE) nr. 999/2001 ar trebui modificată în consecință.
            
         
               (8)
            
            
               Punctul 4 al capitolului C din anexa X la Regulamentul (CE) nr. 999/2001 redă listele conținând testele rapide aprobate pentru monitorizarea EST-urilor la bovine, ovine și caprine. La data de 8 aprilie 2016, Prionics group a informat Comisia că urmează să înceteze fabricarea trusei de diagnostic Prionics Check PrioSTRIP SR începând cu 15 aprilie 2016. Această trusă de diagnostic ar trebui, prin urmare, să fie eliminată din lista conținând testele rapide aprobate în vederea depistării EST la ovine și la caprine. A patra liniuță a celui de-al doilea paragraf de la punctul 4 din capitolul C al anexei X ar trebui, prin urmare, să fie eliminată.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexele IV și X la Regulamentul (CE) nr. 999/2001 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 ianuarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 147, 31.5.2001, p. 1.
   
      (2)  Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006, p. 14).
   
      ANEXĂ
      Anexele IV și X la Regulamentul (CE) nr. 999/2001 se modifică după cum urmează:
      
                  1.
               
               
                  Anexa IV capitolul IV se modifică după cum urmează:
                  
                              (a)
                           
                           
                              în secțiunea A, litera (a) se înlocuiește cu următorul text:
                              
                                          „(a)
                                       
                                       
                                          făina de pește trebuie să fie produsă în unități de prelucrare dedicate exclusiv fabricării de produse derivate din:
                                          
                                                      (i)
                                                   
                                                   
                                                      animale acvatice, cu excepția mamiferelor marine;
                                                   
                                                
                                                      (ii)
                                                   
                                                   
                                                      alte nevertebrate acvatice de crescătorie decât cele care se încadrează în definiția «animalelor acvatice» de la articolul 3 alineatul (1) litera (e) din Directiva 2006/88/CE; sau
                                                   
                                                
                                                      (iii)
                                                   
                                                   
                                                      stele de mare din specia Asterias rubens care sunt recoltate într-o zonă de producție definită în anexa I punctul 2.5 din Regulamentul (CE) nr. 853/2004 și clasificate în consecință;”;
                                                   
                                                
                                    
                        
                              (b)
                           
                           
                              în secțiunea E, litera (a) se înlocuiește cu următorul text:
                              
                                          „(a)
                                       
                                       
                                          făina de pește utilizată în înlocuitorii de lapte este produsă în unități de prelucrare dedicate exclusiv fabricării de produse derivate din:
                                          
                                                      (i)
                                                   
                                                   
                                                      animale acvatice, cu excepția mamiferelor marine;
                                                   
                                                
                                                      (ii)
                                                   
                                                   
                                                      alte nevertebrate acvatice de crescătorie decât cele care se încadrează în definiția «animalelor acvatice» de la articolul 3 alineatul (1) litera (e) din Directiva 2006/88/CE; sau
                                                   
                                                
                                                      (iii)
                                                   
                                                   
                                                      stele de mare din specia Asterias rubens care sunt recoltate într-o zonă de producție definită în anexa I punctul 2.5 din Regulamentul (CE) nr. 853/2004 și clasificate în consecință.
                                                   
                                                Făina de pește utilizată în înlocuitorii de lapte respectă condițiile generale stabilite în capitolul III.”
                                       
                                    
                        
            
                  2.
               
               
                  În anexa X, în capitolul C, a patra liniuță din al doilea paragraf al punctului 4 se elimină.